2040 श्रावणमा बुटवलमा अर्को घटना भयो । पार्टीले बी।पी। को वार्षिक श्रदाञ्जली सभा आयोजना गर्दै थियो । यसको पम्प्लेटिङ गर्दै हिँड्दा जयबहादुरलाई प्रहरीले समातेर जेलमा हाल्यो । त्यसैगरी 2040 पुषमा मेलमिलाप दिवस मनाउने क्रममा पनि प्रहरीको यातना सहनु पर्यो । 2040 फागुण 20 गते रुपन्देहीको केरवानीमा घटेको घटना त उनको जीवनमा अविस्मरणीय थियो । पुष्पानन्द गिरीको घरमा महामन्त्री गिरिजा प्रसाद कोइराला सहित 300 कार्यकर्ता जम्मा भएर सम्मेलन भैरहेको थियो । अचानक प्रहरी आतङ्क खनियो । प्रहरीको निर्घात पिटाइले पार्टीका हितैसी मित्र यादबनाथ आलोक मारिए भने उनी पनि सख्त घाइते पारिए । 2042 अषाढमा सत्याग्रहको सिलसिलामा केही साथीहरूको साथ उनी बमकाण्डको छानबिनको लागि फेरि प्रहरी हिरासतमा परे । 2046 को जनआन्दोलनमा नेपाली काँग्रेसको तर्फबाट सक्रिय भूमिका खेल्दाखेल्दै जयबहादुरलाई फाल्गुन महिनामा प्रहरीले समातेर भैरहवा जेल लग्यो । दुई महिनापछि चैतको 26 गते जेलमुक्त भए, जुनदिन राजा वीरेन्द्रद्वारा बहुदलमाथिको प्रतिबन्ध हटाएको घोषणा भयो । स्मरणरहोस्, अर्कोदिन 27 गते राजाले जनआन्दोलनका सर्वोच्च कमाण्डर गणेशमान सिंहलाई अन्तरिम प्रधानमन्त्रीको लागि प्रस्ताव गर्यो, तर सभापति कृष्णप्रसाद भट्टराईलाई बनाउनुपर्छ भनी गणेशमानले नै निबेदन दिए । पार्टीभित्र प्रजातन्त्र र आदिवासी जनजातिको पक्षमा आवाज उठाउने जयबहादुरको लागि यो विषय अवश्यमेय ताजुबलाग्दो थियौ नै ।2048 मा आमचुनावको घोषणा भयो । पार्टीमा सांसद उम्मेदवारीको टिकट पाउने होडबाजी र तानातान सुरुभयो । जनआन्दोलनमा सक्रिय भाग नलिएकाले समेत नातागोता र चाप्लुसीको भरमा टिकट पाए । यसले आन्दोलनमा जेलनेल, लाठी भेटेका, पार्टीमा तन, मन, धन दिएर काम गरेका जयबहादुरजस्ता सदस्यलाई बज्रपात पर्यो ।